mk pt mk mk mk mk wuu mk mk mk mk mk mk mk mk mk mk mk bg mk mk ko mk en en en en mk en ru hbs_lat en uk mk hbs_lat en en en hbs_lat en uk en en mk
Балкан: Онлајн платформа за следење на извештаи од области погодени со рекордните снежни врнежи
Објавено на 7 февруари 2012 9:11 GMT 1 · Напишано од Danica Radisic Преведено од Филип Стојановски
Категории: Босна и Херцеговина, Бугарија, Косово, Македонија, Романија, Словенија, Србија, Унгарија, Хрватска, Црна Гора, Владеење, Граѓански медиуми, Дигитален активизам, Катастрофи, Меѓународни односи, Најважни вести, Технологија
Од минатата недела, Балканот е погоден со големи снежни бури, какви што не се видени повеќе од една деценија. По необично долгиот период во кој немаше симптоми на типична балканска зима, минатата недела донесе скоро непрекинати врнежи на снег низ целиот регион, вклучително и брегот на Јадранско Море каде ретко паѓа снег.
Српската државна телевизија, РТС, како и други медиуми во петокот известија дека Владата објавила вонредна состојба, додека граѓаните известуваа дека има критични ситуации низ целата земја и дека општинските служби слабо си ја вршеле работата при решавање на проблемот со снежните врнежи во голем дел од урбаните области.
Според написот насловен „Снегот ја блокира Србија, вонредна состојба во 27 општини, препорака да не се оди на училиште [2]“ (на српски), началникот на секторот за вонредни ситуации на српското МВР, Предраг Мариќ, наводно изјавил во петокот:
Во 27 општини во Србија е прогласена вонредна ситуација заради јаките снежни врнежи. Мариќ на агенцијата Бета и рекол дека најтешка ситуација е во Сјеница, Ивањица, Пријепоље, Црна Трава и Сурдулица, каде висината на снежната покривка достигнала околу 2 метри. Според него, снабдувањето со струја е „релативно добро“, дефектите брзо се отстрануваат и нема долготрајни исклучувања на електричната енергија…
Мариќ исто така ја најави можноста за прогласување на општа вонредна состојба на државно ниво, што Владата го стори во неделата вечер, меѓу другото откажувајќи ја наставата во сите училишта во Србија најмалку до петок, 10 февруари.
Неколку работни акции беа организирани од онлајн заедницата во Србија и регионот за справување со снегот и во обид да се воспостави функционална состојба барем во урбаните области, како #lopataup [3], организирана од еден од лидерите на онлајн заедницата, Зоран Торбица [4] и другите локални корисници на Твитер од Белград.
Во меѓувреме, Ал Џезира Балкан, неодамна воспоставената регионална редакција на мрежата за вести Ал Џезира, заедно со тимот на Ушахиди [5] воспоставија платформа за следење на верифицирани информации за сите поврзани состојби, од блокирања на патиштата, снемување електрична енергија, до други критични точки и информации од целиот регион. Ушахиди е платформа базирана на слободен софтвер која служи за прибирање информации, визуализација и интерактивно мапирање која веќе беше користена во Србија веднаш по  земјотресот во Краљево [6] (анг.) во ноември 2010 да се мапира и следи штетата во таа област.
Харис Алишиќ [7], раководителот на тимот за нови медиуми на Ал Џезира Балкан, ја објави платформата вечерта во неделата. Од тогаш многу членови на онлајн заедницата, меѓу кои и некои од авторите на Глобал војсис, се придружија на тимот на Ал Џезира-Ушахиди во улога на куратори кои ги следат и верифицираат извештаите од регионот.
Адаптираната платформа на Ушахиди е поставена на  официјалниот веб-сајт на Ал Џезира [8], додека извештаите може да ги праќа било кој преку следните канали:
- преку СМС на +387644218661
– преку Твитер [9] со користење на хаштаговите #kolaps [10] #sneg [11] #snijeg [12] #lopataup [3] #iskljucenje [13]
– преку е-пошта на oluja2012@aljazeera.net [14] („бура2012“)
– или преку внесување информации директно во формулар на табот „испратете извештај“ (pošaljite izvještaj) на страницата на Ал Џезира [8]
Доколку сакате да волонтирате, односно да вложите дел од своето време за мапирање на критични области и ви е позната употребата на онлајн алатки, контактирајте ги авторката на написов [15], или Харис Алишиќ преку Твитер, или оставете коментар на Глобал војсис, и ќе ве контактираме со повеќе информации за тоа како би можеле да помогнете. Исто така ве покануваме да праќате извештаи од својата област преку Твитер со користење на некои од горенаведените хаштагови, кои автоматски се собираат од платформата и потоа ги прегледуваат луѓе од тимот на Ал Џезира и волонтери.
Луѓе во Босна се обидуваат да бутнат кола заглавена во длабок снег. Фото: Сулејман Омербашиќ, авторски права © Demotix (5/02/12).
Article printed from Global Voices на македонски: https://mk.globalvoices.org
URL to article: https://mk.globalvoices.org/02/07/15667/
URLs in this post:
[2] Снегот ја блокира Србија, вонредна состојба во 27 општини, препорака да не се оди на училиште: http://www.rtv.rs/sr_lat/drustvo/sneg-blokirao-srbiju-vanredno-u-26-opstina-preporuka-da-se-ne-ide-u-skolu_298315.html
[4] Зоран Торбица: https://twitter.com/#!/torbica
[6] земјотресот во Краљево: https://globalvoicesonline.org/2010/11/10/serbia-netizens-and-media-report-on-the-kraljevo-earthquake/
[7] Харис Алишиќ: https://twitter.com/#!/HarisAlisic
[8] официјалниот веб-сајт на Ал Џезира: http://balkans.aljazeera.net/makale/snjezna-oluja-nad-balkanom
[14] oluja2012@aljazeera.net: mailto: oluja2012@aljazeera.net
[15] авторката на написов: https://globalvoicesonline.org/author/danica-radisic/
Click here to print.
Криејтив комонс - Наведи извор 3.0 - Некои права задржани: https://creativecommons.org/licenses/by/3.0/